33. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 177036 της 27 Ιαν./15 Φεβρ. 1966 (ΦΕΚ Β΄ 92) Περί αναγνωρίσεως τίτλων σπουδών Αμερικανικής Γεωργικής Σχολής. ΄Εχοντες υπ’όψιν τον Νόμ. 4862/1931 «περί ξένων σχολείων», τον Α.Ν. 2545/1940 «περί ιδιωτικών σχολείων», το 260088/22.11.65 έγγραφον του Υπουργείου Γεωργίας, το από 3.11.65 έγγραφον της Αμερικανικής Γεωργικής Σχολής, την γνώμην του Παιδαγωγικού Ινστιτούτου διατυπωθείσαν εις την 67/16.9.1965 πράξιν του και την γνώμην του Γενικού Επιθεωρητού Ξένων και Μειονοτικών σχολείων διατυπωθείσαν εις την 3628/27.12.65 αναφοράν του, αποφασίζομεν: Αναγνωρίζομεν τους τίτλους σπουδών της τετραταξίου Αμερικανικής Γεωργικής Σχολής Θεσσαλονίκης ως ισοτίμους προς τους τίτλους σπουδών ξένων ιδιωτικών γυμνασίων από του σχολικού έτους 1965-66 της Α΄ τάξεως από του σχολικού έτους 1966-67 της Β΄ τάξεως και ούτω καθ’ εξής. Εις τας τέσσαρας τάξεις της Αμερικανικής Γεωργικής Σχολής θα διδάσκωνται και τα μαθήματα των τριών τάξεων του νυκτερινού γυμνασίου ως ταύτα καθορίζονται εις το αναλυτικόν και ωρολόγιον πρόγραμμα του νυκτερινού γυμνασίου. Ο Διευθυντής Εκπαιδεύσεως της Σχολής θα εξακολουθήση να είναι Διευθυντής αυτής και μετά την προσθήκην των γυμνασιακών μαθημάτων, δοθέντος ότι η Σχολή παραμένει ως Γεωργική. Υπεύθυνος δια το Γυμνασιακόν πρόγραμμα ορίζεται υπό του οικείου Γενικού Επιθεωρητού καθηγητής της Σχολής έχων τα, υπό των περί ιδιωτικών σχολείων κειμένων διατάξεων, προβλεπόμενα προσόντα. Προς συντονισμόν της διδασκαλίας των Φυσικών και Φυσιογνωστικών μαθημάτων προς τα γεωπονικά η διδασκαλία των μαθημάτων τούτων ανατίθεται εις πτυχιούχους γεωπόνους. Επειδή η διδασκαλία των μαθημάτων των τριών τάξεων του νυκτερινού γυμνασίου επεκτείνεται εις τας τέσσαρας τάξεις της εν λόγω σχολής, η αντιστοιχία των τάξεων ταύτης προς τας τάξεις του Ιδιωτικού Νυκτερινού Γυμνασίου ορίζεται ως κάτωθι: Η πρώτη και δευτέρα τάξις της Αμερικανικής Γεωργικής Σχολής είναι αντίστοιχος προς την πρώτην τάξιν του Ιδιωτικού Νυκτερινού Γυμνασίου, η τρίτη τάξις της Αμερικανικής Γεωργικής Σχολής είναι αντίστοιχος προς την δευτέραν τάξιν του Ιδιωτικού Νυκτερινού Γυμνασίου, η τετάρτη τάξις της Αμερικανικής Γεωργικής Σχολής είναι αντίστοιχος προς την τρίτην τάξιν του Ιδιωτικού Νυκτερινού Γυμνασίου. Η εποπτεία της Σχολής ασκείται υπό του Γενικού Επιθεωρητού Ξένων και Μειονοτικών Σχολείων. (Αντί της σελ. 499) Σελ. 499(α) 279-129 Γεωργικές Σχολές 32.Ε.δ.32-33 32.Ε.δ.33 Γεωργικές Σχολές 